Honderde bedsokkies hou voete warm | Netwerk24
Honderde bedsokkies hou voete warm
Deur Avril Fillies 12 Junie 2019 06:02
Die inwoners van Huis Magnolia wat die 115 bedsokkies gebrei het, is (agter van links) MC Botha, Marietjie Cooper, Bettie Visser, Alda Geldenhuys, Ena Burger, Elize Bosman en Hannetjie van der Westhuizen (bestuurder van die tehuis). Voor sit Babs Eksteen en Irene du Toit. Jacoba Agenbag was afwesig toe die foto geneem is.
’nWelwillendheidsbesoek aan Huis Miles Bowker in Stikland om toebroodjies uit te deel, het daartoe gelei dat 115 bedsokkies nou voete en 80 mussies nou koppe warm hou.
Inwoners van Huis Magnolia in Bellville het einde Mei Stikland besoek.
“Ek was geraak deur die inwoners in Stikland en het op pad terug na Magnolia besluit om iets vir my medemens te doen. Ek het toe besluit om bedsokkies te brei,” het Alda Geldenhuys, die inwoner wat die behoefte raakgesien het, gesê.
Die brei van die bedsokkies en mussies was ’n eenmalige projek, hoewel hulle ook by die kleuterskool in Delft betrokke is.
“Ek het die nuus dat ek bedsokkies brei in Magnolia versprei en van die lede het aangebied om te brei of het wol geskenk.
“Die wolskenkers was Beatrix Kriel, Agnes Botha, Alet Smit en Irene du Toit, terwyl ek, Betsie Visser, Elize Bosman, Babsie Eksteen en Ena Burger gebrei het. Jacoba Agenbag het ook gehelp, hoewel sy nie in die tehuis woon nie,” het Geldenhuys gesê.
Tertia Louw, organiseerder by Huis Magnolia sê op spesiale dae soos Mandeladag bak die inwoners pannekoek en word dit persoonlik aan die kinders by die kleuterskool oorhandig.
“Magnolia is een van die G6-tehuise wat onder die ACVV val. Die ACVV lewer dienste aan kinders, gesinne en ouer persone in die Wes-, Oos- en Noord-Kaap.”
Huis Magnolia vier op 1 Oktober sy 57ste verjaardag en daar is tans 104 inwoners. Die tehuis is ’n dienssentrum met wooneenhede wat ouer persone versorg.